[{"text_idx": "#000001", "text": "Nelipu\u0308had on kiriku su\u0308nnipa\u0308ev. Nende pu\u0308hadega ta\u0308histame Pu\u0308ha Vaimu la\u0308kitamist, esimeste kristlaste ristimist Jeruusalemmas ja kristliku kiriku su\u0308ndimist (Ap 2). Nelipu\u0308had on 50. pa\u0308eval pa\u0308rast u\u0308lesto\u0303usmispu\u0308ha ja paljudes keeltes tulenebki pu\u0308ha nimi kreekakeelsest so\u0303nast pentekoste (\u2019viieku\u0308mnes\u2019). Eestikeelne nimi tuleb na\u0308htavasti sellest, et neid pu\u0308hi ja\u0308tkus neljale pa\u0308evale \u2013 1., 2., 3. nelipu\u0308ha ja suvine palvepa\u0308ev. Lo\u0303una-Eestis aga tuntaksegi seda suvistepu\u0308hana ning vaimulikult viitab see eluku\u0308lluse ja haljuse ta\u0308rkamisele, mille Pu\u0308ha Vaim oma andidega toob."}, {"text_idx": "#000002", "text": "Jeesuse kannatuste ja ristisurma, u\u0308lesto\u0303usmise, ilmumiste ning taevaminemise tunnistajaks olemise ja\u0308rel olid ta ju\u0308ngrid kohkunud ja a\u0308revuses. Kuidas nu\u0308u\u0308d hakkama saada? Mida edasi teha? Kristus oli to\u0303otanud neile saata Lohutaja, To\u0303e Vaimu, kes ja\u0308a\u0308b nende juurde. Oli lausa kuulutanud, et tema a\u0308raminek on neile kasuks, sest siis saab Vaim tulla nende juurde."}, {"text_idx": "#000003", "text": "Nelipu\u0308hapa\u0308eval see to\u0303otus ta\u0308itus. Pu\u0308ha Vaim tuli. Jesaja prohvetiraamatus on o\u0308eldud: Issanda Vaim on tarkuse ja arukuse Vaim, no\u0303u ja va\u0308e Vaim, Issanda tundmise ja kartuse Vaim. Nu\u0308u\u0308d said ju\u0308ngrid hirmuta ja va\u0308eliselt kuulutada ro\u0303o\u0303muso\u0303numit Kristusest, sest Pu\u0308ha Vaim ta\u0308itis nad vaimuliku tarkuse, su\u0308dikuse ja ro\u0303o\u0303msa julgusega. Juba samal pa\u0308eval lasi umbes kolm tuhat inimest end ristida ning kristlik kirik oli su\u0308ndinud."}, {"text_idx": "#000004", "text": "Pu\u0308ha Vaimu anni abil hakkasid ju\u0308ngrid ra\u0308a\u0308kima keeli, mida nad varem ei osanud: see on vastand Paabeli torni loole, kus inimesed u\u0308ksteisest enam aru ei saanud ja u\u0308ksteisest vo\u0303o\u0303randusid (1Ms 11:5-9). Toona to\u0303i vo\u0303o\u0303randumise soov endale nime teha ja teistest u\u0308le olla, nu\u0308u\u0308d aga, nelipu\u0308hadel, to\u0303i u\u0308ksteisemo\u0303istmise soov kuulutada ja u\u0308listada Jumala suuri tegusid Kristuses."}, {"text_idx": "#000005", "text": "Nelipu\u0308hadeks tuuakse kirikusse ja mo\u0303nel pool kodudessegi haljaid noori kaski, mis oma lo\u0303hna ja ro\u0303o\u0303msa rohelusega meenutavad meile Jumala Vaimu eluandvat ligiolu ning seda, et elu Jumalaga ja Jumalale pole kunagi su\u0308nge ega viljatu."}, {"text_idx": "#000006", "text": "Kui nelipu\u0308hapa\u0308ev ka\u0308tte jo\u0303udis, olid nad ko\u0303ik koos u\u0308hes paigas.\nJa a\u0308kitselt tuli taevast kohin, otsekui tugev tuul oleks puhunud, ja ta\u0308itis kogu koja, kus nad istusid. Ja nad na\u0308gid otsekui hargnevaid tulekeeli, mis laskusid iga u\u0308ksiku peale nende seas.\nJa nad ko\u0303ik ta\u0308ideti Pu\u0308ha Vaimuga ning hakkasid ra\u0308a\u0308kima teisi keeli, no\u0303nda nagu Vaim neile andis ra\u0308a\u0308kida."}, {"text_idx": "#000007", "text": "Jeruusalemmas oli aga elamas juute, vagasid mehi ko\u0303igi rahvaste keskelt, kes on taeva all.\nKui nu\u0308u\u0308d see ha\u0308a\u0308l kostis, tuli kokku nende kogukond, ja ko\u0303iki valdas ha\u0308mmastus, sest igau\u0308ks kuulis ra\u0308a\u0308gitavat oma murret. Nad jahmusid ja panid imeks, o\u0308eldes: \u201eEnna\u0308e, eks need ko\u0303ik,\nkes ra\u0308a\u0308givad, ole galilealased? Kuidas siis meist igau\u0308ks kuuleb oma su\u0308nnimaa murret?\nMeie, partlased ja meedlased ja eelamlased ja kes me elame Mesopotaamia-, Juuda- ja Kappadookiamaal, Pontoses ja Aasias, Fru\u0308u\u0308gias ja Pamfu\u0308u\u0308lias, Egiptuses ja Liibu\u0308a maades Ku\u0308reene pool, ja siia elama asunud roomlased, juudid ja nende usku po\u0308o\u0308rdunud kreetlased ja araablased \u2013 kuidas me kuuleme ra\u0308a\u0308gitavat meie endi keeles Jumala suuri asju?\u201d\nNad ko\u0303ik olid jahmunud ja kahevahel ning u\u0308tlesid u\u0308ksteisele: \u201eMis see ku\u0308ll peab olema?\u201d"}, {"text_idx": "#000008", "text": "Pu\u0308ha Vaim, Sa ko\u0303igi inimeste ro\u0303o\u0303mustaja ja aitaja. Tule ja ole me juures, pu\u0308hitse meie su\u0308dant, et kasvame usus, saame tuliseks armastuses ja oleme kannatlikud raskustes. Juhi meie elu siin ja vii meid kord igavesse o\u0303ndsusse."}]